

**PÁLYÁZATI FELHÍVÁS – 2013**

**L’ORÉAL-UNESCO Magyar Ösztöndíj: a Nőkért és a Tudományért**

A L’ORÉAL Magyarországés a Magyar UNESCO Bizottság - a Szociális Innováció Alapítvány a Kelet-Európai Térség Fejlesztéséért - útján, a Magyar Tudományos Akadémia védnökségével – idén már tizenegyedik alkalommal hirdeti meg ösztöndíjpályázatát a nemzetközi L’ORÉAL-UNESCO FOR WOMEN IN SCIENCE program szellemében, 2013. évre.

A pályázat neve: **L’OREAL –UNESCO MAGYAR ÖSZTÖNDÍJ a Nőkért és a Tudományért**

Az ösztöndíj célja, hogy a fiatal tudós nőket és kutató szakembereket kiemelkedő és gyakorlatba vehető tudományos eredmények elérésére serkentse, továbbá ösztönözze és előmozdítsa a magyar nők helyzetét a tudományos és kifejezetten kutatói pályán, a legkülönbözőbb kutatási területeken.

**A L’ORÉAL-UNESCO Magyar Ösztöndíj feltételrendszere**: A pályázaton a Magyar Köztársaság területén az állami felsőoktatási intézményekben, ezek kutató intézményeiben, és az MTA kutatóintézetekben dolgozó, magyar állampolgárságú, az alább megjelölt tudományterületek valamelyikén tudományos kutatással foglalkozó **nők** vehetnek részt:

1/ **természettudományok, élettudományok**

2/ **anyagtudományok**

A 2012. évi pályázat **3 ösztöndíj-támogatást tartalmaz:**

**A) 30 év alatti** (vagy 2013-ban 30. életévüket betöltő), doktori (PhD) képzésben részt vevő kutató, vagy a közelmúltban PhD fokozatban részesített nők pályázhatnak ***egy*** ***3500 eurós*** ösztöndíjra.

**B) 40 év alatti** (vagy 2013-ban 40. életévüket betöltő), doktori (PhD) képzésben részt vevő kutató, vagy a közelmúltban PhD fokozatban részesített nők pályázhatnak ***egy*** ***3500 eurós*** ösztöndíjra.

**C) 55 év alatti** (vagy 2013-ban 55. életévüket betöltő), jelentős kutatási részeredményeket elért, illetve kiemelkedő fontosságú eredményeket ígérő kutatásban résztvevő nők nyújthatnak be pályázatot ***egy 4000 eurós*** ösztöndíj elnyerésére.

Az ösztöndíjak odaítéléséről - a Szociális Innováció Alapítvány a Kelet-Európai Térség Fejlesztéséért - keretei között tudományos, szakmai zsűri dönt. A zsűri elnöke ***Dr. Ádám Veronika***, akadémikus; tagjai: ***Dr. Ránky Katalin***, vegyészmérnök, az ösztöndíjprogram tiszteletbeli elnöke, ***Dr. Hollósi Miklós***, egyetemi tanár, ELTE Szerves Kémiai Tanszék, ***Dr. Kondor Imre***, egyetemi tanár, Eötvös Loránd Tudományegyetem, Fizikai Intézet*,* ***Dr. Hunyady László*** egyetemi tanár, Semmelweis Egyetem, Élettani Intézet. Amennyiben a szakmai zsűri valamelyik kategóriában nem talál megfelelő színvonalú pályázatot, fenntartja a jogát, hogy abban a kategóriában nem adja ki a díjat, illetve egyik kategóriában két díjat oszt ki.

A **magyar nyelven** benyújtandó pályázatnak tartalmaznia kell:

* A következő adatokat (1.adatlap): a pályázó **neve**, **születési helye** és **ideje**, **végzettsége**, felsőfokú szakképzettségének, illetve szakterületének megjelölése, beszélt idegen nyelvek és nyelvvizsgák felsorolása, **munkahelye,** **beosztása**, **munkahelyi és lakáscíme**, **telefon** és **fax** száma, **e-mail címe**;
* Az alábbi információkat (2.adatlap): a pályázót ajánló két, tudományos fokozattal rendelkező szakember neve, munkahelye, beosztása, tudományos fokozata, elérhetőségi címe és telefonszáma,
* a pályázó tudományos kutatói önéletrajzát, mely kitér a pályázó tudományos és kutatói érdeklődésére, jövőbeli terveire is;
* publikációs listát, melyben szerepel az adott folyóiratnak a közlemény megjelenésének évében érvényes impakt faktora, és az adott cikkekre érkezett független hivatkozások felsorolása (független az idézés, ha az idéző és az idézett cikknek nincsen közös szerzője); valamint a megjelent publikációk összesített impakt faktorát, és az összes független hivatkozás számát;
* a pályázó kutatási eredményeit, esetleg szabadalmazott találmányainak és erkölcsi (kitüntetési) elismeréseinek listáját;
* a pályázó pályázati témájának összefoglalását maximum 3 gépelt oldalon.
* a pályázót bemutató, támogató, két ajánlólevelet, a pályázóval azonos szakterületen dolgozó, tudományosan elismert, a 2. adatlapon megjelölt két szakembertől;
* a pályázó pályázati témájának rövid, angol nyelvű összefoglalóját.
* a Pályázó által legfontosabbnak ítélt három, folyóiratban publikált tudományos közleményének másolatát;

A pályázatot 2 példányban kell megküldeni **kinyomtatott és aláírt formában** az alábbi névre, címre: *L’ORÉAL-UNESCO Magyar Ösztöndíj Bizottság* - Szociális Innováció Alapítvány a Kelet-Európai Térség Fejlesztéséért, 1537. Budapest Pf.: 453/27

A postai küldeményen fel kell tüntetni a "L’ORÉAL-UNESCO Magyar Ösztöndíj 2012" megjelölést. A Pályázat beérkezéséről a Pályázó elektronikus úton értesítést kap.

**További információ**: Sasvári Tünde, tel: 438-2236, email: tsasvari@hu.loreal.com

**A Pályázat postára adásának határideje: 2013. június 10.**

**A Pályázatok elbírálási határideje**: **2013. július 30.**

A pályázók írásban kapnak értesítést pályázatuk eredményéről, és az eredményhirdetés időpontjáról. Az ösztöndíjat nyert pályázók nevét/személyét a pályázat kiírója nyilvánosságra hozhatja. A nyertesek vállalják, hogy az ösztöndíj elnyerését követően 3 hónapig a média rendelkezésére állnak tudományos munkásságuk ismertetésével.

A pályázatok eredményének nyilvános kihirdetése, az Ösztöndíjak és az Ösztöndíj Oklevelek átadása 2013. októberben lesz.

*Budapest, 2013 április 5 .*

 **Szociális Innováció Alapítvány, a Kelet-Európai Térség Fejlesztéséért**

 **L’ORÉAL Magyarország *–* Magyar UNESCO Bizottság**